Arpas
Arpas – grūdų vėtomoji mašina. Vėtymo arpai Lietuvoje ėmė plisti XVIII a. paskutiniajame ketvirtyje, o gausiai išplito XIX a. antrojoje pusėje – XX a. Prieš Antrąjį pasaulinį karą beveik visi Lietuvos valstiečiai javus vėtė arpais. Pirmieji arpai buvo mediniu mechanizmu, gana gremėzdiški, sunkūs sukti, jų sietai taip pat buvo namų darbo. Tokie arpai tik išskirdavo grūdus nuo pelų, bet nerūšiuodavo, tad valstiečiai dar naudojo ir vėtykles. Vėlesni arpai išskirdavo dviejų rūšių grūdus ir pelus. Po Pirmojo pasaulinio karo plito fabrikų gamybos lengvi arpai. Tuo metu ėmė atsirasti fuchtelių (fukteliai), kurie grūdus surūšiuodavo.